Ehdotus NEUVOSTON PÄÄTÖS Euroopan unionin kannasta energiayhteisön ministerineuvoston kokouksessa (Belgrad, 24 päivänä lokakuuta 2013) /* COM/2013/0613 final - 2013/0301 (NLE) */





PERUSTELUT 1. EHDOTUKSEN SISÄLTÖ Yhdestoista energiayhteisön ministerineuvoston kokous järjestetään 24. lokakuuta 2013 Belgradissa Serbiassa. Euroopan unionin kanta kokouksen esityslistalla oleviin päätöksiin on vahvistettava Euroopan unionin toiminnasta tehdyn sopimuksen 218 artiklan 9 kohdan nojalla sekä energiayhteisön perustamissopimuksen tekemisestä Euroopan yhteisön puolesta 29 päivänä toukokuuta 2006 tehdyn neuvoston päätöksen 2006/500/EY säännösten mukaisesti. Päätöksen 2006/500/EY 6 artiklan mukaan Euroopan komission edustaja esittää Euroopan unionin kannan ministerineuvostossa. Tämä ehdotus neuvoston päätökseksi kattaa kaikki esityslistan kohdat, joihin odotetaan ministerineuvoston päätöstä tai jotka edellyttävät EU:n kantaa. Komissio katsoo, että muut ministerineuvoston asialistalla olevat kohdat eivät edellytä ohjeita Euroopan unionin lausumaa varten, kuten komission yksiköiden ja neuvoston välillä sovituissa energiayhteisön ministerineuvoston kokousten valmistelua koskevissa työmenetelmissä (14623/07) todetaan. 2. ALUSTAVA SELITYKSIN VARUSTETTU EHDOTUS ESITYSLISTAKSI 2.1. Talousarviokysymykset (A-kohdat, ei keskustelua) Vuoden 2012 varainhoidon hyväksyminen Komissio hyväksyy vuotta 2012 koskevan taloudellisen vastuuvapauden myöntämisen johtajalle 31. joulukuuta 2012 annetun tilintarkastuskertomuksen, vuoden 2012 tilintarkastusta koskevan budjettikomitean kertomuksen ja talousarvion toteuttamista koskevan johtajan kertomuksen perusteella. Vuosien 2014–2015 talousarvion ja rahoitusosuuksien hyväksyminen Komissio hyväksyy vuosien 2014–2015 talousarvion edellyttäen, että budjettivallan käyttäjä hyväksyy vastaavat määrärahat molemmille vuosille. Talousarvio vastaa komission ehdotusta, joka hyväksyttiin 29. toukokuuta 2013 annetulla komission päätöksellä (SEC(2013) 3061 final). Kokonaistalousarvio saa olla enintään 3 448 810 euroa vuonna 2014 ja 3 517 786 euroa vuonna 2015. Määrät merkitsevät 3,2 prosentin lisäystä vuonna 2014 ja 5,2 prosentin lisäystä vuonna 2015 vuodelle 2013 hyväksyttyyn talousarvioon verrattuna. Sihteeristön valmistelemaan talousarvioesitykseen sisältyvissä olettamuksissa perustellaan talousarvion kasvua esimerkiksi energiayhteisön toiminnan laajentumisella ja sen elinten, erityisesti sihteeristön, vastuualueiden lisääntymisellä. Euroopan komissio myös hyväksyy muutokset energiayhteisön perustamissopimuksen liitteeseen IV, jossa määritellään Euroopan unionin ja kunkin sopimuspuolen rahoitusosuudet. Kroatian tasavallan liityttyä Euroopan unioniin sen rahoitusosuus (0,40 %) sisällytetään Euroopan unionin osuuteen. 2.2. Energiayhteisön työohjelman hyväksyminen vuosille 2014–2015 (A-kohdat, ei keskustelua) Euroopan komissio hyväksyy energiayhteisön vuosien 2014–2015 työohjelman, jota sihteeristö on ehdottanut ja jolle pysyvä korkean tason ryhmä antoi tukensa 19. kesäkuuta 2013. Työohjelmalla jatketaan aiempaa työtä ja se kattaa kaikki toiminta-alat. 2.3. Energiatehokkuusdirektiivin täytäntöönpano Energiayhteisösäännöstöön kuuluu energian loppukäytön tehokkuudesta ja energiapalveluista annettu Euroopan parlamentin ja neuvoston direktiivi 2006/32/EY, rakennusten energiatehokkuudesta annettu Euroopan parlamentin ja neuvoston direktiivi 2010/31/EU, energiaan liittyvien tuotteiden energian ja muiden voimavarojen kulutuksen osoittamisesta merkinnöin ja yhdenmukaisin tuotetiedoin annettu Euroopan parlamentin ja neuvoston direktiivi 2010/30/EU sekä kahdeksan täytäntöönpanoasetusta. Energiatehokkuudesta 25 päivänä lokakuuta 2012 annetulla Euroopan parlamentin ja neuvoston direktiivillä 2012/27/EU muun muassa muutetaan direktiiviä 2010/30/EU ja kumotaan direktiivi 2006/32/EY. Energiatehokkuutta koskevan EU:n lainsäädännön kehityksestä on keskusteltu entisessä energiatehokkuutta käsittelevässä työryhmässä ja sen seuraajassa energiatehokkuuden koordinointiryhmässä, jossa todettiin, että sopimuspuolten on toivottavaa aloittaa direktiivin 2012/27/EU täytäntöönpano aikaisessa vaiheessa. Ministerineuvoston asialistalla oleva suositusluonnos on ensimmäinen askel kohti sitovan päätöksen tekemistä. Siinä kuvataan sopimuspuolten tehtävät. Samaa lähestymistapaa käytettiin aiemmin uusiutuvista lähteistä peräisin olevan energian käytön edistämisestä annetun direktiivin 2009/28/EY kohdalla. Suositusluonnokseen sisältyy eräitä energiayhteisön sihteeristön ehdottamia mukautuksia, joiden avulla sopimuspuolet voivat panna direktiivin vaatimukset asteittain täytäntöön. Pysyvän korkean tason ryhmän kokouksessa 19. kesäkuuta 2013 selvitettiin, etteivät mukautukset vaikuta tulevan sitovan päätöksen sisältöön. Suositusluonnoksessa todetaan selkeästi, että erilaiset velvoitteet, jotka sopimuspuolten on täytettävä jossain vaiheessa, ovat täysin samat kuin direktiivissä 2012/27/EU vahvistetut velvoitteet. Komissio tukee hyväksymistä. Koska suositus perustuu energiayhteisön perustamissopimuksen II osastoon, Euroopan unioni ei äänestä siitä. 2.4 Suuria polttolaitoksia / teollisuuden päästöjä koskevat direktiivit Ympäristötyöryhmän viime vuonna Budvassa pidetyssä ministerineuvoston kokouksessa esittämässä raportissa todettiin, että sopimuspuolilla oli ollut vaikeuksia ja että pian kumottavan, teollisuuden päästöistä (yhtenäistetty ympäristön pilaantumisen ehkäiseminen ja vähentäminen) annetulla direktiivillä 2010/75/EU korvattavan tiettyjen suurista polttolaitoksista ilmaan joutuvien epäpuhtauspäästöjen rajoittamisesta annetun direktiivin 2001/80/EY täytäntöönpanossa oli syytä sallia joustoa. Komissio toimitti tältä pohjalta ministerineuvostolle ehdotuksen päätökseksi direktiivin 2001/80/EU täytäntöönpanosta ja direktiivin 2010/75/EU III luvun, liitteen V ja 72 artiklan 3–4 kohdan täytäntöönpanosta sekä energiayhteisön perustamissopimuksen 16 artiklan ja liitteen II muuttamisesta. Pysyvä korkean tason ryhmä keskusteli komission ehdotuksesta 19. kesäkuuta 2013. Valtaosa sopimuspuolista pyysi komission ehdotukseen muutoksia, joilla mahdollistetaan tiettyjen laitosten jättäminen järjestelmän ulkopuolelle ja muutetaan tiettyjä kansallisen päästöjen vähentämissuunnitelman soveltamiseen liittyviä päivämääriä. Direktiivin 2010/75/EU osalta oltiin yleisesti yhtä mieltä uusia laitoksia koskevasta vuoden 2018 määräajasta, mutta olemassa oleville laitoksille ehdotettua vuoden 2022 määräaikaa pidettiin liian aikaisena. Ympäristötyöryhmä pitää syyskuun alkupuolella kokouksen, jossa keskustellaan laajalti meneillään olevan tutkimuksen tuloksista. Pysyvä korkean tason ryhmä sopi jatkavansa asiaa koskevia keskusteluja kokouksessaan, joka pidetään lokakuussa päivä ennen ministerineuvoston kokousta. Komissio tukee asialistalla olevia päätöksiä seuraavasti: - suuria polttolaitoksia koskeva direktiivi – (mukautukset direktiiviin 2001/80/EY): päätös perustuu energiayhteisön perustamissopimuksen II osastoon, ja kuten 80 artiklassa todetaan, kullakin sopimuspuolella on yksi ääni. Näin ollen Euroopan unioni, joka ei ole sopimuspuoli, ei äänestä. Energiayhteisön perustamissopimuksen 79 artiklan mukaan kuitenkin Euroopan komissio voi muuttaa ehdotustaan tai peruuttaa sen milloin tahansa toimenpiteiden toteuttamiseen johtavan menettelyn aikana. Komissio sopii kansallisen päästöjen vähentämissuunnitelman viitejakson muuttamisesta (siten, että se päättyy vuonna 2012 vuoden 2010 sijasta) ja ”olemassa olevan laitoksen” määritelmän muuttamisesta (viitepäivä 1. tammikuuta 1993, ei enää 1. heinäkuuta 1987). Komissio valitsee myös toisen seuraavista vaihtoehdoista, joista kummallakin pyritään tarjoamaan sopimuspuolille joustoa edellytettyjen tavoitteiden saavuttamisessa. i) Kansalliseen päästöjen vähentämissuunnitelmaan liittyvien määräysten muuttaminen sallimalla lineaarisesti pienenevän enimmäismäärän, joka vahvistetaan vuoden 2018 ja teollisuuden päästöjä koskevan direktiivin voimaantulopäivän välisenä aikana. Kansalliseen päästöjen vähentämissuunnitelmaan sisältyvät kokonaispäästöt saavat vuonna 2018 ylittää suuria polttolaitoksia koskevassa direktiivissä asetetut rajat enintään 25 prosentilla. Kansallisen päästöjen vähentämissuunnitelman viimeisenä voimassaolovuonna kokonaispäästöjen on oltava samat kuin ne, jotka olisi saavutettu soveltamalla teollisuuden päästöjä koskevan direktiivin enimmäismääriä laitoskohtaisesti. ii) Mahdollisuus jättää tiettyjä laitoksia järjestelmän ulkopuolelle sillä edellytyksellä, ettei tätä vaihtoehtoa sovelleta laitoksiin, joiden sulkemisesta ennen 1. tammikuuta 2018 asianomaiset viranomaiset ovat sopineet kahdenvälisissä yhteyksissään Euroopan unionin ja/tai kansainvälisten avunantajien kanssa. Komissio pyytää, että ministerineuvoston päätökseen sisällytetään säännös, jonka mukaan ministerineuvosto voi sopimuspuolen perustellusta pyynnöstä sallia poikkeuksen jäsenenemmistön hyväksymällä päätöksellä. Euroopan unionin on kuitenkin aina kannatettava poikkeuksen antamista. - Teollisuuden päästöjä koskeva direktiivi (direktiivin 2010/75/EU hyväksyminen): Komissio kannattaa sitä, että energiayhteisö hyväksyy tämän direktiivin ja että täytäntöönpanon määräajaksi asetetaan viimeistään 1. tammikuuta 2024 olemassa olevien laitosten osalta. Komissio suostuu neuvoston pp.kk.2013 myöntämien neuvotteluvaltuuksien perusteella siihen, että energiayhteisön perustamissopimuksen 16 artiklaa ja liitettä II muutetaan. 2.5. Energiayhteisön perustamissopimuksen täytäntöönpano Komissio ottaa tyytyväisenä vastaan vuotuisen täytäntöönpanokertomuksen ja sihteeristön laatiman arvion siitä, miten sopimuspuolet ovat noudattaneet energiayhteisösäännöstöä. Ministerien odotetaan raportoivan hiljattain aikaansaadusta kansallisesta kehityksestä pääasiassa lainsäädännön suhteen. Komission olisi johdettava keskustelua ja keskityttävä energiayhteisön päätavoitteen saavuttamiseen eli sellaisten avointen, läpinäkyvien ja kilpailukykyisten kansallisten energiamarkkinoiden perustamiseen, jotka voidaan yhdentää alueellisesti tavoitteena koko Euroopan kattavat energiamarkkinat. Sihteeristö esitti perustellun pyynnön asiassa ECS-8/11 Bosnia ja Hertsegovinaa vastaan energiayhteisön perustamissopimuksen 90 artiklan nojalla. Komissio suostuu sen osalta sellaiseen ministerineuvoston päätökseen, jossa julistetaan sihteeristön pyytämällä tavalla, että kyseinen sopimuspuoli on rikkonut energiayhteisösäännöstön kaasua koskevia määräyksiä (nk. toinen paketti). Jos komissio katsoo riitojen ratkaisun neuvoa-antavan komitean myöhemmin antaman lausunnon perusteella, että mainittujen rikkomisten tekemisestä on epäilyjä, se pyytää ministerineuvostoa tekemään tästä päätöksen kirjallisella menettelyllä myöhäisempänä ajankohtana, kuitenkin viimeistään 30. marraskuuta, jotta Euroopan komission ja Eurooppa-neuvoston oikeudellisten yksiköiden asiaa koskevaan perusteelliseen arviointiin perustuvan EU:n yhteisen kannan vahvistamiseen jää tarpeeksi aikaa. 2.6. Energiastrategia – energiayhteisön etua koskevat hankkeet Komissio hyväksyy energiastrategiaa käsittelevän työryhmän ehdottaman energiayhteisön etua koskevien hankkeiden luettelon, jolle pysyvä korkean tason ryhmä antoi tukensa kokouksessaan 19. kesäkuuta 2013. Se kehottaa sopimuspuolia toteuttamaan kaikki tarvittavat toimenpiteet näiden hankkeiden ripeän toimenpanon helpottamiseksi. Se on tyytyväinen energiayhteisön sääntelyneuvoston ehdottamiin sääntelyn investointikannustimiin sekä kannattaa luettelon hyväksymistä ministerineuvostossa ja painottaa tarvetta lisätä kansallisten sääntelyviranomaisten välistä yhteistyötä. Se toteaa, että ehdotettujen aloitteiden luettelo, joka esitetään ministerineuvoston päätelmien liitteenä, ei ole tyhjentävä ja sitä voidaan tarkastella uudelleen Euroopan unionissa parhaillaan käytävien keskustelujen perusteella. Komissio ottaa huomioon, että myös muita hankkeita esitettiin työryhmän tarkasteltaviksi mahdollisina energiayhteisön etua koskevina hankkeina ja että niillä on omat ansionsa, vaikka niitä ei ole sisällytetty energiayhteisön etua koskevien hankkeiden luetteloon. Komissio kehottaa sihteeristöä tarkastelemaan kunkin energiayhteisön etua koskevan hankkeen täytäntöönpanon kehittymistä. Se myös kehottaa energiayhteisön sääntelyneuvostoa tarkastelemaan sääntely-yhteistyön tai sen puutteen vaikutuksia hankkeiden kehittämiseen. Molempien toimien tuloksista raportoidaan ministerineuvostolle lokakuussa 2014. Jos tarkastelussa käy ilmi, ettei tietyssä hankkeessa ole saatu aikaan selkeää edistystä syistä, joiden voidaan osoittaa kuuluvan hankkeen järjestäjään vastuulle, ministerineuvosto harkitsee energiayhteisön etua koskevan hankkeen aseman peruuttamista. Komissio on sitä mieltä, että jos energiayhteisön etua koskevien hankkeiden luettelo osoittautuu tehokkaaksi välineeksi hankkeiden kehittämisen edistämisessä, sitä päivitetään tulevaisuudessa 2–3 vuoden välein. 2.7. Energiayhteisön perustamissopimus vuoden 2016 jälkeen Komissio osallistuu ministeritason keskusteluun energiayhteisöä vuonna 2011 koskevan komission kertomuksen[1] ja EU:n politiikan ulkoisen ulottuvuuden lujittamista koskevien Euroopan unionin neuvoston päätelmien[2] mukaisesti. Komissio hyväksyy energiayhteisön perustamissopimuksen voimassaolon jatkamisen kymmenellä vuodella kyseisen sopimuksen 97 artiklan mukaisesti. Tämä päätös edellyttää osapuolten (kahdeksan sopimuspuolta ja Euroopan unioni) yksimielisyyttä. Jos yksimielisyyttä ei saavuteta, sopimuksen voimassaolo voi jatkua niiden sopimuspuolten välillä, jotka ovat äänestäneet jatkamisen puolesta, edellyttäen, että niiden osuus sopimuspuolista on vähintään kaksi kolmasosaa. Komissio hyväksyy korkean tason mietintäryhmän perustamisen. Ryhmän tehtävänä on arvioida energiayhteisön perustamissopimuksen toimintaa ja ehdottaa tähän kansainväliseen organisaatioon mahdollisia parannuksia, esimerkiksi tarpeen mukaan muutoksia sen perustamissopimukseen. Mietintäryhmä raportoi säännöllisesti pysyvälle korkean tason ryhmälle ja esittää päätelmänsä lokakuussa 2014 Kiovassa pidettävässä ministerineuvoston kokouksessa. 2.8. Muut päätökset (A-kohdat, ei keskustelua) Komissio hyväksyy seuraavat päätökset: - menettelyasiakirjan 2006/01/MC-EnC (ministerineuvoston menettelysäännöt) muutokset, joilla otetaan käyttöön kaksivuotisen talousarvion mukainen kaksivuotinen työohjelma, - sosiaalistrategian hahmotelma sosiaalifoorumin vuosina 2012 ja 2013 esittämien päätelmien mukaisesti. Komissio tukee sitä, että energiayhteisö hyväksyy energiatilastoista annetun Euroopan parlamentin ja neuvoston asetuksen (EY) N:o 1099/2008 muuttamisesta kuukausittaisia ja vuotuisia energiatilastoja koskevien päivitysten täytäntöön panemiseksi 13 päivänä helmikuuta 2013 annetun komission asetuksen (EU) N:o 147/2013. Koska päätös perustuu energiayhteisön perustamissopimuksen II osastoon, Euroopan unioni ei äänestä siitä. Komissio myös kannattaa vuoden 2012 ministerineuvoston kokouksen jälkeen annettujen pysyvän korkean tason ryhmän päätelmien hyväksymistä. 2013/0301 (NLE) Ehdotus NEUVOSTON PÄÄTÖS Euroopan unionin kannasta energiayhteisön ministerineuvoston kokouksessa (Belgrad, 24 päivänä lokakuuta 2013) EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 194 artiklan ja 218 artiklan 9 kohdan, ottaa huomioon energiayhteisön perustamissopimuksen tekemisestä Euroopan yhteisön puolesta 29 päivänä toukokuuta 2006 tehdyn neuvoston päätöksen 2006/500/EY[3] ja erityisesti sen 4 ja 5 artiklan, ottaa huomioon Euroopan komission ehdotuksen, ON PÄÄTTÄNYT SEURAAVAA: 1 artikla Tämän päätöksen liitteessä on Euroopan unionin kanta, joka esitetään pidetään 24 päivänä lokakuuta 2013 Belgradissa pidettävässä energiayhteisön ministerineuvoston 11. kokouksessa ja joka koskee Euroopan unionin toiminnasta tehdyn sopimuksen 218 artiklan 9 kohdan soveltamisalaan kuuluvia kysymyksiä. Tehty Brysselissä Neuvoston puolesta Puheenjohtaja LIITE Euroopan unionin kanta 1. Euroopan unioni hyväksyy · vuotta 2012 koskevan taloudellisen vastuuvapauden myöntämisen energiayhteisön ministerineuvoston sihteeristön johtajalle, · vuosien 2014–2015 talousarvion edellyttäen, että budjettivallan käyttäjä hyväksyy vastaavat määrärahat molemmille vuosille, · energiayhteisön työohjelman vuosiksi 2014–2015, · energiayhteisön perustamissopimuksen liitteen IV muutokset, jotka koskevat energiayhteisön talousarvion rahoitusosuuksia ja erityisesti EU:n osuuden lisäämistä 0,40 prosenttia Kroatian nykyisin maksamaa osuutta vastaavasti, · muutokset energiayhteisön perustamissopimuksen 16 artiklaan ja liitteeseen II komission valtuuttamisesta neuvottelemaan Euroopan unionin puolesta energiayhteisön perustamissopimuksen muutoksista pp.kk.2013 annetun neuvoston päätöksen mukaisesti, · ministerineuvoston päätöksen, jossa todetaan Bosnia ja Hertsegovinan rikkoneen energiayhteisön kaasua koskevaa säännöstöä sihteeristön perustellussa pyynnössään esittämällä tavalla, edellyttäen, että riitojen ratkaisun neuvoa-antava komitea vahvistaa väitetyn rikkomisen lausunnossaan; mikäli näkemykset poikkeavat toisistaan, Euroopan unioni pyytää päätöksen lykkäämistä enintään 30. marraskuuta 2013 asti; · energiastrategiaa käsittelevän työryhmän ehdottaman energiayhteisön etua koskevien hankkeiden luettelon; se tukee energiayhteisön sääntelyneuvoston ehdottamia sääntelyn investointikannustimia, joita koskeva luettelo ei ole tyhjentävä ja joita voidaan tarkastella uudelleen Euroopan unionissa parhaillaan käytävien keskustelujen perusteella, · energiayhteisön perustamissopimuksen voimassaolon jatkamisen kymmenellä vuodella, · korkean tason mietintäryhmän perustamisen; ryhmän tehtävänä on arvioida energiayhteisön perustamissopimuksen toimintaa ja ehdottaa tähän kansainväliseen organisaatioon mahdollisia parannuksia, esimerkiksi tarpeen mukaan muutoksia sen perustamissopimukseen, · menettelyasiakirjan 2006/01/MC-EnC (ministerineuvoston menettelysäännöt) muutokset, joilla otetaan käyttöön kaksivuotinen työohjelma, · sosiaalistrategian hahmotelman. 2. Euroopan unioni tukee · sitä, että sopimuspuolet panevat täytäntöön energiatehokkuudesta 25 päivänä lokakuuta 2012 annetun Euroopan parlamentin ja neuvoston direktiivin 2012/27/EU ministerineuvoston suosituksen mukaisesti ensimmäisenä askeleena kohti sitovan säädöksen tulevaa hyväksymistä, · tiettyjen suurista polttolaitoksista ilmaan joutuvien epäpuhtauspäästöjen rajoittamisesta annetun direktiivin 2001/80/EU mukautusten hyväksymistä sekä sitä, että sopimuspuolet panevat täytäntöön teollisuuden päästöistä (yhtenäistetty ympäristön pilaantumisen ehkäiseminen ja vähentäminen) annetun direktiivin 2010/75/EU III luvun, liitteen V ja 72 artiklan 3–4 kohdan; komissio toimitti tältä pohjalta ministerineuvostolle ehdotuksen päätökseksi direktiivin 2001/80/EU ja direktiivin 2010/75/EU täytäntöönpanosta sekä energiayhteisösopimuksen 16 artiklan ja liitteen II muuttamisesta, · sitä, että energiayhteisö hyväksyy energiatilastoista annetun Euroopan parlamentin ja neuvoston asetuksen (EY) N:o 1099/2008 muuttamisesta kuukausittaisia ja vuotuisia energiatilastoja koskevien päivitysten täytäntöön panemiseksi 13 päivänä helmikuuta 2013 annetun asetuksen (EU) N:o 147/2013. [1] Komission kertomus Euroopan parlamentille ja neuvostolle päätöksen 2006/500/EY 7 artiklan nojalla (Energiayhteisön perustamissopimus) (KOM(2011)105 lopullinen). [2] Liikenne-, televiestintä- ja energianeuvoston 3127. istunto (energiakysymykset), Bryssel, 24. marraskuuta 2011. [3] EUVL L 198, 20.7.2006, s. 15.